KOMMISSIONENS FORORDNING (EF) Nr. 488/98 af 27. februar 1998 om åbning af et toldkontingent for indførsel af særligt præferencerårørsukker fra AVS-landene til forsyning af raffinaderierne i perioden fra 1. marts til 30. juni 1997

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved Kommissionens forordning (EF) nr. 1599/96 (2), særlig artikel 14, stk. 2, og artikel 37, stk. 6, og

ud fra følgende betragtninger:

I artikel 37 i forordning (EØF) nr. 1785/81 er det fastsat, at i produktionsårene 1995/96 til 2000/01 opkræves der med henblik på en hensigtsmæssig forsyning af EF-raffinaderierne en særlig nedsat afgift ved indførsel af råt rørsukker med oprindelse i lande, med hvilke Fællesskabet har indgået leveringsaftaler på præferencevilkår; for tiden er der ved Rådets afgørelse 95/284/EF (3) kun indgået sådanne aftaler med AVS-landene, der er parter i protokol nr. 8 om AVS-sukker, der er knyttet som bilag til den fjerde AVS-EØF-konvention, og med Republikken Indien;

de mængder særligt præferencesukker, som kan indføres, fastlægges efter artikel 37 i forordning (EØF) nr. 1785/81 på grundlag af en foreløbig årsopgørelse for EF; en sådan opgørelse viste, at det er nødvendigt at indføre råsukker og åbne toldkontingenter for produktionsåret 1997/98 til nedsat særafgift som fastsat i ovennævnte aftaler for at dække EF-raffinaderiernes behov i en del af nævnte produktionsår; ved Kommissionens forordning (EF) nr. 1314/97 (4) blev der således åbnet kontingenter for perioden 1. juli 1997 til 28. februar 1998; der foreligger nu oplysninger om forventet produktion af råt rørsukker for produktionsåret 1997/98; de nødvendige kontingenter bør derfor åbnes for anden del af produktionsåret; på grund af de forventede maksimale raffineringsbehov, der er fastsat pr. medlemsstat, og de mængder, der mangler ifølge opgørelsen, bør der gives importtilladelser pr. raffineringsmedlemsstat for perioden fra 1. marts til 30. juni 1998;

i ovennævnte aftaler er det fastsat, at de pågældende raffinaderier skal betale en minimumsopkøbspris svarende til den garanterede pris for råsukker, nedsat med den tilpasningsstøtte, der er fastsat for det pågældende produktionsår; denne minimumspris bør derfor fastsættes under hensyntagen til de priselementer, der gælder for produktionsåret 1997/98;

for at undgå en afbrydelse af forsyningerne bør det fastsættes, at de pågældende medlemsstater for de mængder, der kan indføres efter forordning (EF) nr. 1314/97, og for hvilke der ikke blev ansøgt om licenser inden den 28. februar 1998, bemyndiges til at udstede dem efter nævnte dato i produktionsåret 1997/98;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

For perioden fra 1. marts til 30. juni 1998 åbnes der i forbindelse med afgørelse 95/284/EF med henblik på indførsel af råt rørsukker til raffinering et toldkontingent på 35 000 tons udtrykt som hvidt sukker med oprindelse i de i afgørelsen nævnte AVS-lande.

Dette toldkontingent tilegnes løbenummer 09.4097.

Artikel 2

1. Der opkræves en nedsat særafgift på 5,41 ECU/100 kg råsukker af standardkvalitet ved indførsel af den i artikel 1 nævnte mængde.

2. Den minimumsopkøbspris, som EF-raffinaderierne skal betale, fastsættes for den i artikel 1 omhandlede periode til 49,68 ECU/100 kg råsukker af standardkvalitet, jf. dog artikel 7 i Kommissionens forordning (EF) nr. 1916/95 (5).

Artikel 3

Nedennævnte medlemsstater bemyndiges til i forbindelse med det i artikel 1 fastsatte kontingent og på de i artikel 2, stk. 1, omhandlede betingelser at indføre følgende manglende mængder udtrykt som hvidt sukker:

a) 0 tons, for så vidt angår Finland

b) 8 000 tons, for så vidt angår det franske hovedland

c) 12 000 tons, for så vidt angår det kontinentale Portugal

d) 15 000 tons, for så vidt angår Det Forenede Kongerige.

Artikel 4

De i artikel 3 i Kommissionens forordning (EF) nr. 1314/97 omhandlede medlemsstater bemyndiges til for de i nævnte artikel omhandlede mængder, for hvilke der ikke blev indgivet ansøgninger om importlicenser inden den 1. marts 1998, at udstede sådanne licenser med henblik på deres indførsel og raffinering indtil den 30. juni 1998.

Artikel 5

Denne forordning træder i kraft den 1. marts 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 1998.

På Kommissionens vegne

Franz FISCHLER

Medlem af Kommissionen

(1) EFT L 177 af 1. 7. 1981, s. 4.

(2) EFT L 206 af 16. 8. 1996, s. 43.

(3) EFT L 181 af 1. 8. 1995, s. 22.

(4) EFT L 180 af 9. 7. 1997, s. 12.

(5) EFT L 184 af 3. 8. 1995, s. 18.